जम्मू-कश्मीर ट्रैफिक पुलिसकर्मी के घर में घुसे आतंकी, परिवार के शोर मचाने पर भाग गए
जम्मू-कश्मीर यातायात पुलिस के एक कर्मी के घर में शनिवार को आतंकवादी घुस गए, लेकिन परिवार के शोर मचाने पर वे भाग गए।
श्रीनगर: जम्मू-कश्मीर यातायात पुलिस के एक कर्मी के घर में शनिवार को आतंकवादी घुस गए, लेकिन परिवार के शोर मचाने पर वे भाग गए। अधिकारियों ने यह जानकारी दी। उन्होंने कहा, ''रात करीब आठ बजकर तीस मिनट पर दो-तीन आतंकवादी श्रीनगर जिले में सैदपुरा ईदगाह स्थित फिरोज अहमद वानी के घर में घुस गए।'' अधिकारियों ने बताया कि वानी जम्मू-कश्मीर पुलिस में कांस्टेबल हैं और यातायात शाखा में तैनात हैं। उन्होंने कहा कि घटना के समय वानी घर में मौजूद नहीं थे।डोडा में आतंकी ठिकाने का भंडाफोड़जम्मू कश्मीर पुलिस ने शुक्रवार को डोडा जिले के टांटा जंगल में एक आतंकवादी ठिकाने का भंडाफोड़ कर भारी मात्रा में हथियार और गोला-बारूद बरामद किया। पुलिस अधिकारियों ने यह जानकारी दी। उन्होंने बताया कि एक गुप्त सूचना पर कार्रवाई करते हुए विशेष अभियान समूह (एसओजी) और अन्य सुरक्षा बलों की एक संयुक्त टीम ने तहसील कहारा के टांटा वन क्षेत्र में तलाशी अभियान शुरू किया और हथियारों का जखीरा जब्त किया।डोडा के प्रभारी वरिष्ठ पुलिस अधीक्षक (एसएसपी) अब्दुल कयूम ने बताया कि उनकी टीम ने टांटा जंगल में आतंकवादी ठिकाने का भंडाफोड़ किया और हथियार समेत गोला-बारूद बरामद किया।